Uber, Taxify skort dienste opDie digitale taxidienste Uber en Taxify het hul dienste Maandag tot verdere kennisgewing opgeskort weens “haglike werkstoestande”. (Foto: African News Agency) Die digitale taxidienste Uber en Taxify het hul dienste Maandag tot verdere kennisgewing opgeskort weens “haglike werkstoestande”. Vhatuka Mbelengwa, woordvoerder van digitale taxidiens-operateurs, het Maandag in ŉ verklaring gesê ontevrede werknemers se klagtes val op dowe ore selfs nadat hulle hul werkstoestande voorheen met slawerny vergelyk het. Mbelengwa raai gevolglik Uber- en Taxify-gebruikers aan om van Maandag van alternatiewe taxidienste gebruik te maak totdat die situasie verander en het om verskoning gevra vir enige ontwrigting wat dié besluit veroorsaak. “Ons besef dat ons nie langer met Uber en Taxify kan onderhandel nie. Ons weier om stil te bly en toe te laat dat ons deur ons regering gemarginaliseer word terwyl Uber en Taxify ons uitbuit,” het Mbelengwa gesê. Mbelengwa het gesê bestuurders het gevolglik besluit om hul dienste op te skort totdat die minister van vervoer, Blade Nzimande, asook ander belanghebbendes instem tot die nodige veranderings wat gemaak moet word. Digitale taxidiens-operateurs het vroeër vanjaar betoog oor wat hulle meen haglike omstandighede is waaronder bestuurders glo werk. Bestuurders van dié digitale taxidienste het gekla dat die stygende brandstofpryse ŉ al groter hap uit hul inkomste neem, terwyl die kommissie wat hulle aan die taxidienste moet betaal terselfdertyd toeneem. Bestuurders het ook hul kommer uitgespreek oor hul veiligheid, hoofsaaklik as gevolg van ŉ bottelnek op die app wat hulle gebruik om alarm te maak indien daar fout is. “Ons werksomstandighede vernietig ons lewens daagliks en ons regering kyk bloot anderpad. Hierdie intense pyn wat ons voel moet nou ook deur Nzimande gevoel word, aangesien hy steeds nie sy verantwoordelikhede as minister van vervoer nakom nie,” het Mbelengwa gesê. Hy sê dat bestuurders daarvan oortuig is dat staatsamptenare nie die vermoë het om die digitaletaxidiens-sektor te verstaan ​​nie. Uber alleen het meer as 12 000 bestuurders landswyd. Volgens Mbelengwa besluit die parlement steeds oor voorgestelde wysigings aan die Wet op Nasionale Vervoer, insluitende ŉ klousule wat digitale taxidiens-operateurs opdrag gee om toegang tot hul stelsels te weier aan enige bestuurder wat nie ’n geldige rybewys het nie. Ingevolge dié klousule kan operateurs en bestuurders ’n boete van R100 000 asook twee jaar tronkstraf opgelê word as hulle nie aan dié bepalings gehoor gee nie.